Document ID: 32007R1549

UREDBA KOMISIJE (ES) št. 1549/2007
z dne 20. decembra 2007
o spremembi Uredbe (ES) št. 616/2007 o odprtju in upravljanju tarifnih kvot Skupnosti v sektorju za perutnino s poreklom iz Brazilije, Tajske in drugih tretjih držav
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 2777/75 z dne 29. oktobra 1975 o skupni tržni ureditvi za perutninsko meso (1) in zlasti člena 6(1) Uredbe,
ob upoštevanju Sklepa Sveta 2007/360/ES z dne 29. maja 2007 o sklenitvi sporazumov v obliki potrjenih zapisnikov med Evropsko skupnostjo in Zvezno republiko Brazilijo ter med Evropsko skupnostjo in Kraljevino Tajsko na podlagi člena XXVIII Splošnega sporazuma o carinah in trgovini 1994 (GATT 1994) (2) o spremembi koncesij za perutninsko meso in zlasti člena 2 Sklepa,
ob upoštevanju naslednjega:
(1)
Uredba Komisije (ES) št. 616/2007 (3) pod nekaterimi pogoji daje možnost predelovalcem, da vložijo zahtevke za izdajo uvoznih dovoljenj.
(2)
Nasoljeno perutninsko meso, ki se uvršča pod oznako KN 0210 99 39, ni zajeto v Uredbi (EGS) št. 2777/75. Zato je treba izvajalcem, ki tradicionalno uvažajo ta proizvod, omogočiti koriščenje posebne kvote nasoljenega perutninskega mesa.
(3)
Eden od pogojev iz Uredbe (ES) št. 616/2007 je, da se perutninsko meso, ki se uvršča pod oznake KN 0207 ali 0210, predela v polpripravljene jedi iz perutninskega mesa, ki se uvrščajo pod oznake KN 1602 iz Uredbe (EGS) št. 2777/75.
(4)
Ker Uredba (EGS) št. 2777/75 ne zajema homogeniziranih proizvodov iz oznake KN 1602 10 in ker so nekateri izvajalci, specializirani za to vrsto predelave, izrazili zanimanje za udeležbo pri kvotah, odprtih z Uredbo (ES) št. 616/2007, je treba predvideti vključitev teh proizvodov v predelavo, z omejitvijo na homogenizirane proizvode, ki vsebujejo samo perutninsko meso.
(5)
Izkušnje kažejo, da količine, ki so na voljo za skupine 6 in 8, niso uporabljene. Eden od vzrokov za to nezadostno uporabo je v tem, ker je minimalna količina, za katero izvajalec lahko zaprosi in je z uredbo postavljena na 100 ton, prevelika, saj gre pogosto za nišne trge.
(6)
Zato je za te posebne skupine treba zmanjšati minimalno količino, za katero izvajalec lahko zaprosi.
(7)
Države članice dodelijo izvajalcem uvozna dovoljenja več kot dva meseca pred začetkom zadevnega podobdobja ali obdobja in več kot dva meseca pred začetkom njihove veljavnosti. Rok med izdajo dovoljenj in možnostjo uvoza s temi dovoljenji je zelo dolg.
(8)
Da bi se izognili temu, da se nekatera dovoljenja uporabijo za uvoz pred začetkom njihove veljavnosti, je treba na uvozna dovoljenja natisniti začetni rok veljavnosti dovoljenj.
(9)
Uredbo (ES) št. 616/2007 je zato treba ustrezno spremeniti.
(10)
Ukrepi, predvideni s to uredbo, so v skladu z mnenjem Upravljalnega odbora za perutninsko meso in jajca -
SPREJELA NASLEDNJO UREDBO:
Člen 1
Uredba (ES) št. 616/2007 se spremeni:
1.
Člen 4(1) se nadomesti z naslednjim:
„Pri uporabi člena 5 Uredbe (ES) št. 1301/2006 vlagatelj zahtevka za uvozno dovoljenje ob predložitvi svojega prvega zahtevka za dodelitev uvoznega dovoljenja za določeno kvotno obdobje dostavi dokazilo, da je v vsakem od obeh obdobij iz navedenega člena 5 uvozil ali izvozil najmanj 50 ton proizvodov, za katere velja Uredba (EGS) št. 2777/75, ali nasoljenega perutninskega mesa, ki se uvršča pod oznako KN 0210 99 39.“
2.
Prvi pododstavek člena 4(2) se nadomesti z naslednjim:
„Z odstopanjem od člena 5 Uredbe (ES) št. 1301/2006 in odstavka 1 tega člena lahko vlagatelj zahtevka za izdajo uvoznega dovoljenja ob predložitvi svojega prvega zahtevka za dodelitev uvoznega dovoljenja za določeno kvotno obdobje dostavi tudi dokazilo, da je v vsakem od obeh obdobij iz člena 5 Uredbe (ES) št. 1301/2006 predelal najmanj 1 000 ton perutninskega mesa, ki se uvršča pod oznako KN 0207 ali 0210, v polpripravljene jedi iz perutninskega mesa, ki se uvrščajo pod oznako KN 1602 iz Uredbe (EGS) št. 2777/75, ali v homogenizirane proizvode, ki se uvrščajo pod oznako KN 1602 10 00 in vsebujejo samo perutninsko meso.“
3.
Drugi pododstavek člena 4(5) se nadomesti z naslednjim:
„Za skupine 3, 6 in 8 se najmanjša količina, na katero se mora glasiti zahtevek za izdajo dovoljenja, zmanjša na 10 ton.“
4.
Del B iz Priloge II se nadomesti s Prilogo k tej uredbi.
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 20. decembra 2007

Labels: 18
3
17
5